  Майя Бывальцева Инъет луись вылӥ дышетсконниез кылдытон сярысь юан йылаз-пумаз вуттымтэ. 15-тӥ гудырикошконэ журналистъёслы со сярысь вераз Удмуртилэн тӧроез Александр Соловьёв. «Ваньмыз эскеремын, инъет луись вылӥ дышетсконни татын луоз, кин пыроз отчы шуыса туннэ вераны уг луы, малы ке шуоно бадӟым уж. Пумиськоно профессоръёсын, дышетӥсьёсын. Валано, мае ми огазеяломы? ИжГТУ? УдГУ? Соку луыны кулэ нимыз, кытын уз ышы „удмурт“, медаз ышы со „Калашников“ шуыса. Кулэ-а Глазкарысь пединститутэз огазеяны? Мон малпасько, ӧвӧл кулэ, дыр, угось со интыяськемзъя туж секыт луоз, оло, со филиал луоз», — вераз улосвыллэн кивалтӥсез. Тодэ вайытом, элькунлэн тӧроез алигес пумиськылӥз Россиысь дышетонъя министрен Дмитрий Ливановен. Соос улосвылын инъет луись вылӥ дышетсконниез кылдытон ужпмез эскеризы. Верамын вал, Приволжск федерал округысь улосвылъёс пӧлын со Удмуртиын гинэ ӧвӧл. Чакланъёсъя, матысь дыре Ливанов элькунэ вуыны быгатоз. Кылем ар пумын элькунын инъет луись кык вылӥ дышетсконни кылдытыны дэмламын вал. Со пумысен ӵектосэз 2015-тӥ арын 1-тӥ толсурлы дасяны чакламын вань, но собере со ужпумез берлыгес кельтӥзы. Тегъёс: Дышетон Удмуртия АлександрСоловьёв вылӥдышетсконниос  